पगड़ी न उतारने पर सिख को होटल से निकाला  
ऑस्ट्रेलिया के ब्रिसबेन में रॉयल इंग्लिश होटल में  एक सिख ने जब पगड़ी उतारने से मना किया, तो उसे होटल में प्रवेश नहीं करने दिया गया।
ऑस्ट्रेलिया में एक सिख ने जब पगड़ी उतारने से मना किया, तो उसे होटल में प्रवेश नहीं करने दिया गया। मीडिया की एक खबर में बताया गया है कि घटना रविवार की है। मामला उस वक्त प्रकाश में आया, जब एक व्यक्ति ने एबीसी रेडियो को फोन करके इसकी जानकारी दी।  इस घटना की पुष्टि करते हुए ब्रिसबेन स्थित रॉयल इंग्लिश होटल के प्रशासन ने कहा कि वह माफी मांगने के लिए उस व्यक्ति (सिख) की पहचान करने की कोशिश कर रहा है। अब तक उसकी पहचान नहीं हो पाई है।  होटल प्रशासन ने ऑस्ट्रेलियन एसोसिएटेड प्रेस (एएपी) को बताया कि नूनदाह स्थित होटल में उसके एक कर्मचारी ने नो हेडगियर नीति के तहत सिख मेहमान से पगड़ी उतारने के लिए कहा। रॉयल इंग्लिश होटल को चलाने वाले समूह स्पिरिट होटल्स के प्रवक्ता ने कहा कि उनसे पगड़ी उतारने के लिए कहना एक भूल थी।  प्रवक्ता ने बताया, हमारे होटल में नियम है कि सुरक्षा की दृष्टि से आगंतुकों को सिर पर पहनी हुई टोपी या पगड़ी उतारने के लिए कहा जा सकता है।  उन्होंने कहा, हलांकि इस घटना विशेष में मेहमान से पगड़ी उतारने के लिए नहीं कहना चाहिए था। हम उनसे माफी मांगने के लिए उनकी पहचान करने की कोशिश कर रहे हैं। प्रवक्ता ने बताया, होटल के कर्मचारियों को पगड़ी के संदर्भ में इस नीति के बारे में फिर से बताया जा रहा है।